# செயகாதவன்


**செயகாதவன்** அல்லது **பூபதி கேலாங் கேலாங்** (ஆங்கிலம்: *Jayakatwang* அல்லது *Bupati Gelanggelan;* இந்தோனேசியம்: *Śrī Jayakatyĕng*) (இறப்பு: 1293) என்பவர் இந்தோனேசியா, கிழக்கு ஜாவா, சுராபாயாவில் இருந்த கேடிரி இராச்சியத்தின் *(Kingdom of Kediri)* குறுகிய கால மன்னராக ஆட்சி செய்தவர் ஆவார். கேடிரி இராச்சியத்தின் இரண்டாவது குறுகிய கால இராச்சியம்; கேலாங்-கேலாங் இராச்சியம் *(Gelang-Gelang Kingdom)* என்றும் அழைக்கப்பட்டது.  

சிங்காசாரியின் கடைசி மன்னரான கீர்த்தநகரன் என்பவரை வீழ்த்திய பிறகு செயகாதவன் ஆட்சிக்கு வந்தார். இறுதியில், ஜாவா தீவை ஆக்கிரமித்த மங்கோலிய யுவான் அரச மரபின் துருப்புக்களைப் பயன்படுத்திக் கொண்ட கீர்த்தநகரனின் மருமகன் ராதன் விஜயனால் செயகாதவன் தோற்கடிக்கப்பட்டார்.  

பின்னர் ராதன் விஜயன், மங்கோலியர்களுக்கு எதிராகப் போரிட்டார். அதன் பின்னர் ஜாவா தீவை மையமாகக் கொண்டு, ஒரு பெரிய பேரரசான மஜபாகித் பேரரசையும் நிறுவினார்.  

## பின்னணி

1271-ஆம் ஆண்டு முதல், செயகாதவன் கேடிரி இராச்சியத்தின் ஆளுநராக இருந்தார். 1222-ஆம் ஆண்டு கென் அரோக் என்பவரால் தூக்கியெறியப்படும் வரை, கேடிரி அரசு என்பது ஜாவாவில் ஆதிக்கம் செலுத்தும் இராச்சியமாக இருந்தது. கென் அரோக் என்பவர் சிங்காசாரியின் முதல் அரசர் ஆவார்.  

செயகாதவன் அநேகமாக கேதிரி அரச மரபின் வழித்தோன்றலாக இருக்கலாம். அந்த வகையில் அவர், ஜாவாவின் அதிகாரத்தையும் ஆட்சியையும் கைப்பற்றி தனது அரச மரபை மீட்டெடுக்க வேண்டும் என்ற இலட்சியத்தைக் கொண்டிருந்தார்.  

கேடிரி, சிங்காசாரிக்கு மேற்கே சுமார் 80 கி.மீ தொலைவில் பிரந்தாஸ் ஆற்றங்கரையில் வளமான அரிசி உற்பத்தி செய்யும் பகுதியில் அமைந்து உள்ளது. ஆனாலும் அருச்சுனோ-வெலிராங் மலை *(Arjuno-Welirang)* மற்றும் காவி மலை *(Mount Kawi)* ஆகிய மலைகளால் பிரிக்கப்பட்டுள்ளது.  

## சிங்காசாரிக்கு எதிராக கிளர்ச்சி

கீர்த்தநகரன், சிங்காசாரியின் ஐந்தாவது ஆட்சியாளர்; மற்றும் முந்தைய அரசரான விசுணுவருதனாவின் *(Wisnuwardhana)* (ஆட்சி: 1248–1268) மகன் ஆவார். கீர்த்தநகரன் 1254-ஆம் ஆண்டு முதல் சிங்காசாரியின் அதிகாரத்தை மிகத் திறமையுடன் தக்க வைத்துக் கொண்டார். 1268-இல் அவரின் தந்தை விசுணுவருதனா காலமானார். அதன் பின்னர் கீர்த்தநகரன், அதிகாரப்பூர்வமாக ஆட்சிக்கு வந்தார்.  

சீனாவில், சொங் அரசமரபு ஆட்சிக்கு வந்த பிறகு, மங்கோலிய யுவான் அரசமரபு, தென்கிழக்கு ஆசியாவில் தனது அதிகாரத்தை விரிவுபடுத்தியது. 1289-ஆம் ஆண்டில், செங்கிஸ் கானின் பேரனான குப்லாய் கான், தனது தூதர்களைச் ஜாவாவிற்கு அனுப்பி, மரியாதை நிமித்தம் யுவான் அரசமரபிற்கு அடிபணியுமாறு கோரினார். கீர்த்தநகரன் இந்தக் கோரிக்கையைக் கடுமையாக எதிர்த்தார். சீனத் தூதர்களைக் கைது செய்து அவர்களில் ஒருவரின் முகத்தில் முத்திரை குத்தி; காதுகளை வெட்டி; சிதைந்த முகத்துடன் சீனாவிற்குத் திருப்பி அனுப்பி வைத்தார்.  

வளாகத்தின் பிரதான கோயிலில் இருந்து மங்கோலிய - சிங்காசாரி போர்க்களக் காட்சியின் சித்தரிப்பு]]  

## மங்கோலியர்களுடன் மோதல்

மங்கோலியர்கள் தன்னைத் தண்டிக்க ஓர் இராணுவப் படையை அனுப்புவார்கள் என்பதை உணர்ந்து கொண்ட கீர்த்தநகரன் தனது அதிகாரத்தை வலுப்படுத்த முயன்றார். 1292-ஆம் ஆண்டு கீர்த்தநகரனைத் தண்டிக்க, தொலைதூர பூமத்திய ரேகை தீவுகளுக்கு எதிராக ஒரு வலுவான கடற்படை பயணத்தைத் தொடங்க குப்லாய் கான் உத்தரவிட்டார்.  

ம்ங்கோலியப் படையுடன் கூட்டணி அமைத்துக் கொண்ட ராதன் விஜயன், செயகாதவனின் ஆட்சியின் கீழிருந்த சிங்காசாரி அரசை முற்றுகையிட்டார். ராதன் விஜயனும் அவரது மங்கோலிய கூட்டணியும், சுராபாயா பிரந்தாஸ் கழிமுகத்தில் செயகாதவனின் கடற்படையைத் தோற்கடித்தனர். செயகாதவன் கைது செய்யப்பட்டு, பின்னர் மார்ச் 1293-இல் தூக்கிலிடப்பட்டார். இதன்பின்னர், கர்த்தராயச செயவர்த்தனன் எனும் பெயருடன் ராதன் விஜயன், மஜபாகித் எனும் புதிய பேரரசின் மன்னராக முடிசூடிக் கொண்டார்.